Agtalinaedka a Matalek iti Pagarian ti Dios
“Saanda a paset ti lubong.”—JUAN 17:16.
KANTA: 63, 129
1, 2. (a) Apay a napateg kadagiti Kristiano ti agmatalek iti Dios, ken kasano a nainaig dayta iti panagbalin a neutral? (Kitaen ti ladawan iti rugi ti artikulo.) (b) Pangipakpakitaan dagiti tattao iti kinamatalekda, ket ania ti mabalin a resulta dayta?
KANAYON nga isyu ti kinamatalek ken neutralidad para kadagiti pudno a Kristiano saan laeng nga iti panawen ti gubat. Apay? Gapu ta amin a nagdedikar ken Jehova inkarida nga ayaten, agmatalek, ken agtulnogda kenkuana. (1 Juan 5:3) Kayattayo ti agtulnog kadagiti nalinteg a pagalagadan ni Jehova, sadinoman ti ayantayo ken aniaman ti nasion, puli, ken kulturatayo. Ti kinamatalektayo ken Jehova ken iti Pagarianna ket napatpateg ngem iti aniaman a relasiontayo iti sabsabali. (Mat. 6:33) Kalikaguman dayta nga agtalinaed a neutral dagiti Kristiano kadagiti panagbibinnusor ken panagririri iti daytoy a lubong.—Isa. 2:4; basaen ti Juan 17:11, 15, 16.
2 Marikna dagiti saantayo a kapammatian a masapul a matalekda iti nasion, tribu, kultura wenno uray kadagiti mangibagi iti pagilianda iti isports. Nagresulta dayta iti kompetision ken panagririri, ken iti nakaro a kasasaad, panagpipinnatay ken panagiinnibus iti puli. Iti panangikagumaan ti tao a mangsolbar kadagita nga isyu, mabalin a maapektarantayo wenno uray ti pamiliatayo gapu ta kamengnatayo ti kagimongan. Pinarsua ti Dios ti tao a makailasin iti naimbag ken dakes, isu a mabalin nga adda dagiti desision ti gobierno ti tao a mangapektar iti panangilasintayo iti umiso ken nainkalintegan. (Gen. 1:27; Deut. 32:4) Ania ti aramidentayo kadagita a kasasaad? Nalaka laeng ti makiraman kadagiti pakaseknan ti lubong ken mairaman kadagiti panagbibinnusor.
3, 4. (a) Apay nga agtalinaed a neutral dagiti Kristiano kadagiti isyu iti daytoy a lubong? (b) Ania ti mausig iti daytoy nga artikulo?
3 Dagiti institusion a mangtartarawidwid iti kagimongan ti tao mabalin a diktaranda dagiti tattao a makiraman kadagiti tumaud a panagbibinnusor. Ngem kas pudno a Kristiano, saantayo a makiraman kadagiti napolitikaan a panagbibinnusor iti lubong wenno uray agawit iti armas. (Mat. 26:52) Saantayo nga agpaisurot a makiraman iti panangitan-ok iti maysa a paset ti lubong ni Satanas iti sabali. (2 Cor. 2:11) Gapu ta saantayo a paset ti lubong, saantayo ngarud a makiraman kadagiti isyu wenno panagbibinnusor iti lubong.—Basaen ti Juan 15:18, 19.
4 Gapu ta imperpektotayo, dadduma ti mabalin a marigatan pay laeng a mangikkat kadagiti kababalin a mabalin a mamagsisina iti maysa ken maysa. (Jer. 17:9; Efe. 4:22-24) Gapuna, adalentayo iti daytoy nga artikulo ti dadduma kadagiti prinsipio a makatulong kadatayo a mangikkat kadagita a kababalin. Usigentayo met no kasano a masanaytayo ti isip ken konsiensiatayo nga agmatalek iti Pagarian ti Dios.
NO APAY NGA AWAN TI DASIGANTAYO KADAGITI ISYU ITI DAYTOY A LUBONG
5, 6. Ania ti impakita ni Jesus nupay nagduduma ti puli iti nasion a nagnaedanna, ken apay?
5 No saanmo nga ammo ti aramidem iti maysa a situasion, nasayaat no isaludsodmo iti bagim, ‘Ania ngata koma ti inaramid ni Jesus?’ Nagnaed ni Jesus iti nasion a buklen dagiti tattao a naggapu iti nagduduma a rehion, kas iti Judea, Galilea, Samaria, ken dadduma pay. Ipakita dagiti salaysay iti Biblia nga adda panagririri dagiti tattao manipud kadagita a lugar. (Juan 4:9) Saan met nga agtunos dagiti Fariseo ken dagiti Saduceo (Ara. 23:6-9), dagiti umili ken dagiti agsingsingir iti buis (Mat. 9:11), ken dagiti nangato ti nagadalanna ken dagiti nababa ti adalna. (Juan 7:49) Idi umuna a siglo, ti Israel ket inturayan dagiti Romano, a kagurgura dagiti umili. Nupay indagadag ni Jesus ti kinapudno ken binigbigna a nangrugi kadagiti Judio ti pannakaisalakan, saanna a pulos nga imparegta kadagiti adalanna a makiramanda kadagiti panagsusupiat. (Juan 4:22) Imbes ketdi, insurona nga ayatenda ti amin a tattao.—Luc. 10:27.
6 Apay a saan a sinuportaran ni Jesus ti panangidumduma dagiti Judio? Gapu ta awan ti dasdasiganda ken ni Amana. Idi pinarsua ni Jehova ti lalaki ken babai babaen iti Anakna, pinanggepna a punnuenda ti intero a daga kadagiti nagduduma a puli. (Gen. 1:27, 28) Awan ti ibilang ni Jehova ken ni Jesus a natantan-ok a puli, nasionalidad, wenno lengguahe. (Ara. 10:34, 35; Apoc. 7:9, 13, 14) Masapul a tuladentayo ti perpekto nga ulidanda.—Mat. 5:43-48.
7, 8. (a) Ania nga isyu ti masapul a dasigan dagiti Kristiano? (b) Ania ti masapul a bigbigen dagiti Kristiano mainaig iti panangsolbar kadagiti problema iti kagimongan ken iti politika?
7 Ngem adda isyu a masapul a dasigantayo—ti panangsuporta iti kalintegan ni Jehova a mangituray iti uniberso. Nangrugi dayta idiay Eden idi kinarit ni Satanas ti panangituray ni Jehova. Ita, masapul nga ikeddeng ti maysa no asino ti patienna a nasaysayaat a mangituray, ti Dios wenno ni Satanas. Dasdasigam kadi ni Jehova babaen iti panagtulnogmo kadagiti linteg ken pagalagadanna imbes nga aramidem ti kaykayatmo? Bigbigem kadi a ti laeng Pagarian ti solusion dagiti pakarigatan ti tao? Wenno patiem a kabaelan ti tao nga iturayan ti bagina?—Gen. 3:4, 5.
8 Ipakita dagiti sungbatmo kadagita a saludsod no ania ti ibagam no damagenda ti opinionmo mainaig kadagiti isyu iti lubong. Nabayagen nga ikagkagumaan a solbaren dagiti politiko, aktibista, ken repormador dagiti mamagsisina nga isyu. Mabalin a napudno ken nasayaat met ti motiboda. Ngem bigbigen dagiti Kristiano a ti laeng Pagarian ti Dios ti makasolbar iti problema ti tao ken makaipaay iti pudno a hustisia. Masapul nga ipabiangtayo dayta ken Jehova. Maysa pay, no mangirekomenda ti tunggal Kristiano iti solusion nga ammona a kasayaatan, saan ngata a mabingaybingay ti kongregasion?
9. Idi umuna a siglo, ania ti timmaud a problema iti kongregasion ti Corinto, ngem ania a solusion ti inrekomenda ni Pablo?
9 Kitaentayo no kasano a nagtignay ti dadduma a Kristiano idi umuna a siglo maipapan iti pannakabingaybingay a timmaud iti kongregasion. Kinuna ti dadduma nga indibidual a taga-Corinto: “‘Kaduanak ni Pablo,’ ‘Ngem siak kaduanak ni Apolos,’ ‘Ngem siak kaduanak ni Cefas,’ ‘Ngem siak kaduanak ni Kristo.’” (1 Cor. 1:10-12) Aniaman ti makagapu iti dayta nga isyu, nakapungtot ni apostol Pablo iti resulta dayta. Insaludsodna: “Nasinasina aya ni Cristo?” (1 Cor. 1:13, Ti Baro a Naimbag a Damag Biblia) Ania ti solusion ti kasta a nabingay a kapanunotan? Binagbagaan ni Pablo dagiti Kristiano idi: “Ita bagbagaankayo, kakabsat, babaen ti nagan ni Apotayo a Jesu-Kristo a rebbeng nga agsaokayo amin a sangsangkatunos, ket awan koma dagiti panaglalasin kadakayo, no di ket naan-anay nga agkaykaysakayo koma iti isu met laeng a panunot ken iti isu met laeng a wagas ti panagpampanunot.” Awan met koma ti pannakabingaybingay iti kongregasion Kristiano ita.—Basaen ti Roma 16:17, 18.
10. Kasano nga inyilustrar ni apostol Pablo no apay a masapul nga agtalinaed a neutral dagiti Kristiano kadagiti isyu iti daytoy a lubong?
10 Pinaregta ni Pablo dagiti napulotan a Kristiano nga ipamaysada ti panunotda iti nailangitan a namnamada imbes a kadagiti bambanag ditoy daga. (Fil. 3:17-20) * Agserbida a kas embahador a mangisuno ken Kristo. Saan a makibiang dagiti embahador kadagiti isyu iti nasion a nakaibaonanda. (2 Cor. 5:20) Dagiti Kristiano nga addaan namnama nga agbiag ditoy daga ket iturayan met ti Pagarian ti Dios, isu a saan a rumbeng a makiramanda kadagiti isyu iti lubong.
SANAYEM TI BAGIM NGA AGMATALEK KEN JEHOVA
11, 12. (a) Kadagiti ania a kasasaad a mabalin a narigat a taginayonen ti maysa a Kristiano ti kinamatalekna iti Pagarian ti Dios? (b) Ania nga isyu ti nakaipasanguan ti maysa a Kristiano, ket kasano a napagballigianna dayta?
11 Iti kaaduan a paset ti lubong, nasinged ken agkaykaysa dagiti komunidad gapu iti agpapada a pakasaritaan, kultura, ken lengguahe nga ipampannakkel dagiti tattao iti dayta a lugar. Kadagita a kasasaad, masapul a sanayen dagiti Kristiano ti isip ken konsiensiada nga agtignay a siuumiso no tumaud dagiti isyu mainaig iti panagbalin a neutral. Kasano a maaramidda dayta?
12 Alaentayo a pagarigan ni Mirjeta * a manipud iti maysa a rehion ti sigud a Yugoslavia. Naisuro kenkuana a guraenna dagiti taga-Serbia. Idi naammuanna a saan a mangidumduma ni Jehova ken ni Satanas ti makin-gapuanan iti panagririri dagiti puli, inkagumaanna nga iwaksi ti panangipangpangrunana iti pagilianna. Ngem idi nangrugi nga aglalaban dagiti etniko a grupo iti lugarda, nagsubli ti sigud a karirikna ni Mirjeta ket marigatanen a mangasaba kadagiti taga-Serbia. Ngem nabigbigna a saan nga umiso nga urayenna lattan a maikkat ti kasta a rikriknana. Nagpatulong ken Jehova babaen iti kararag tapno mapagballigianna dayta ken maparang-ayna ti serbisiona ket makapagpayunir. Kinunana: “Nabigbigko a ti panangipamaysa iti ministerio ti kasayaatan a makatulong. Iti ministerio, ikagkagumaak a tuladen ti kinamanagayat ni Jehova, ket nakitak nga in-inut a naikkat ti negatibo a rikriknak.”
13. (a) Ania a situasion ti nakasaktan ti maysa a kabsat, ngem ania ti inaramidna? (b) Ania ti masursurotayo iti kapadasan ni Zoila?
13 Kitaentayo met ti kapadasan ni Zoila. Dati a taga-Mexico ngem makigimgimong itan iti maysa a kongregasion idiay Europe. Napaliiwna nga adda dagiti kakabsat a taga-Latin America a manguy-uyaw iti pagilian, kaugalian, ken uray ti musikada. No sika ti adda iti dayta a kasasaad, ania ti aramidem? Siempre, nasaktan ni Zoila iti dayta. Ngem makomendaran ta nagpatulong ken Jehova tapno maikkat dagiti negatibo a rikriknana. Masapul a bigbigentayo nga adda latta dagiti kakabsat a maipaspasango iti kasta a kasasaad. Saantayo a pulos kayat ti agsao wenno agaramid iti bambanag a mamagsisina wenno adda asinoman a dasigantayo kadagiti kakabsattayo wenno iti sabsabali a tattao.—Roma 14:19; 2 Cor. 6:3.
14. Kasano a sanayen dagiti Kristiano ti isip ken konsiensiada tapno makapagmatalekda?
14 Napadakkelka kadi wenno nasursurom iti aglawlawmo ti dumasig iti nasion wenno kadagiti kailiam? Marikriknam kadi pay laeng dayta? Saan koma nga ipalubos dagiti Kristiano a ti nasionalistiko a rikrikna ti mangdadael iti panangmatmatda iti sabsabali. Ngem kasano no adda negatibo a panangmatmatmo kadagiti sabali ti nasion, kultura, lengguahe, wenno pulida? Ngarud, naimbag no utobem no ania ti panangmatmat ni Jehova iti nasionalismo ken iti panangidumduma. Nagsayaat a pagadalan iti personal a panagadal wenno iti panagdaydayaw ti pamiliam ti nasukimatmo maipapan iti dayta ken dagiti mainaig a topiko. Kalpasanna, ikararagmo ken Jehova a tulongannaka a mangawat ken mangipapuso iti panangmatmatna mainaig kadagita.—Basaen ti Roma 12:2.
15, 16. (a) Ania ti namnamaentayo a reaksion ti dadduma iti panagtalinaedtayo a matalek iti Dios? (b) Kasano a matulongan dagiti nagannak dagiti annakda nga agbalin a matalek kas maysa a Kristiano?
15 Di agbayag, maipasango ti amin nga adipen ni Jehova kadagiti situasion nga idiktar ti konsiensiada nga agtalinaedda a naiduma iti dadduma—dagiti man katrabahuan, kaklase, kaarruba, kabagian, wenno dadduma pay. (1 Ped. 2:19) Ngem masapul a naidumatayo! Namnamaentayo a kaguranatayo ti lubong gapu iti takdertayo. Impakpakauna dayta ni Jesus. Adu a bumusbusor ti saan a mangipateg kadagiti isyu a nairaman iti neutral a takdertayo kas Kristiano. Ngem para kadatayo, daytoy ti kapatgan.
16 Ti panagmatalek ken Jehova kalikagumanna ti panagbalintayo a natibker uray maipasangotayo kadagiti pamutbuteng. (Dan. 3:16-18) Ti panagbuteng iti tao ket mapasaran ti amin aniaman ti edadna. Ngem nangnangruna a marigatan dagiti agtutubo nga agbalin a naiduma. No maipaspasango dagiti annakmo iti problema maipapan iti panagsaludo iti bandera wenno nailian a selebrasion, sidadaanka koma a tumulong kadakuada. Bayat ti Panagdaydayaw ti Pamiliayo, tulonganyo dagiti annakyo a mangtarus no ania ti panangmatmat ni Jehova maipapan kadagita a banag tapno situtured a mapagballigianda dagita. Isuroyo ida a mangidepensa iti patpatienda iti nalawag ken nadayaw a pamay-an. (Roma 1:16) No kasapulan, kasaritayo dagiti mannursuro dagiti annakyo ket ilawlawagyo dagiti patpatientayo.
IPATEGMO TI AMIN A PARSUA NI JEHOVA!
17. Ania a kababalin ti masapul a liklikantayo, ken apay?
17 Gagangay laeng nga ipategtayo ti lugar a dimmakkelantayo. Ngem masapul a liklikantayo nga ibilang a nasaysayaat ti pagilian, kultura, lengguahe, ken taraontayo ngem iti sabsabali. Tapno naragsak ti biagtayo, pinarsua ni Jehova ti nagduduma a kita ti bambanag. (Sal. 104:24; Apoc. 4:11) Saantayo ngarud nga ikompara a nasaysayaat ti pamay-antayo ngem iti sabali.
18. Apay a bendisionannatayo ni Jehova no tuladentayo ti panangmatmatna?
18 Kayat ti Dios a maammuan ti amin a kita ti tao ti umiso a pannakaammo ken agbiagda nga agnanayon. (Juan 3:16; 1 Tim. 2:3, 4) No sidadaan nga awatentayo ti umiso nga ideya ti dadduma, manayonan ti pannakaammotayo ken agtalinaed ti panagkaykaysatayo kas Kristiano. Tapno agtalinaedtayo a matalek ken Jehova, masapul a liklikantayo ti makiraman kadagiti isyu iti daytoy a lubong. Kaguratayo ti kinapannakkel ken panagsasalisal iti lubong ni Satanas. Agyamantayo unay ken Jehova ta insuronatayo a mangayat iti talna ken agbalin a napakumbaba! Tuladentayo ngarud ti salmista a nangikuna: “Adtoy! Anian a nagimbag ken anian a makaay-ayo a dagiti agkakabsat agnaedda a sangsangkamaysa buyogen ti panagtutunos!”—Sal. 133:1.
ilo_Latn ilo_Latn hau_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn